Anna Martha Prevot van der Merwe (9 Augustus 1963) is 'n Suid-Afrikaanse aktrise, gebore op Vredendal. Sy het aan die Hoërskool Vredendal matrikuleer en na skool het sy 'n graad in BA (Tale) en ook haar diploma in Spraak en Drama aan die Universiteit van Kaapstad voltooi, waar sy genomineer is vir ŉ Fleur de Cap-toekenning in die Mees Belowende Student-kategorie. Sy is getroud met George Ware, ŉ Zimbabwiese sakeman, en die paartjie woon in die Wes-Kaap. Met ŉ tweejaar-kontrak by die destydse TRUK by die Windybrow-teater in Hillbrow, Johannesburg, was sy onder meer in produksies soos: The Women of Troy, Die Hekse van Salem, Boo to the Moon en Sing jy van Bomme. Sedert 1989 het sy vryskutwerk gedoen en het haar debuut op televisie gemaak in die televisiereeks Uitdraai deur Annie Basson. Daarna het reekse soos Sonkring 1 en 2, Torings, Konings, Onder Draai die Duiwel Rond, Soul City, Amalia, Feast of the Uninvited, Binnelanders, 7de Laan en Tydelik Terminaal gevolg.